Ir-Regolament tal-kummissjoni (KE) Nru 604/2004
tad-29 ta’ Marzu 2004
dwar il-komunikazzjoni ta’ l-informazzjoni rigward it-tabakk, mill-ħsad tal-2000 ‘il-quddiem
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2075/92 tat-30 ta’ Ġunju 2003 dwar l-orgnizzazzjoni komuni tas-suq fit-tabakk mhux maħdum [1], kif l-aħħar emendat bir-Regolament (KE) Nru 2319/1999 [2], u partikolarment l-Artikolu 21 tiegħu,
Billi:
(1) Ir-Regolament tal-Kummissjoni (KE) Nru 2636/1999 ta’ l-14 ta’ Diċembru 1999 dwar il-komunikazzjoni ta’ l-informazzjoni rigward it-tabakk mill-ħsad tas-sena 2000 ‘il quddiem u li jħassar ir-Regolament (KEE) Nru 1771/93 [3], kien ġie sostanzjalment emendat diversi drabi [4]. Fl-interess taċ-ċarezza u r-razzjonalità, l-imsemmi Regolament għandu jkun kodifikat.
(2) L-informazzjoni li għandha tkun ikkommunikata permezz tar-Regolament (KEE) Nru 2075/92 u r-regolamenti adottati għall-applikazzjoni tiegħu għandhom ikunu stabbiliti.
(3) Fl-interess ta’ amministrazzjoni effiċjenti, din l-informazzjoni għandha tkun miġbura fi gruppi u tabella taż-żmien għandha tkun stabbilita għall-preżentazzjoni tagħha.
(4) Il-miżuri li hemm provvediment dwarhom f’dan ir-Regolament huma konformi ma’ l-opinjoni tal-Kumitat ta’ Ġestjoni għat-Tabakk,
ADOTTAT DAN IR-REGOLAMENT:
Artikolu 1
L-Istati Membri għandhom jikkomunikaw l-informazzjoni stabbilita fl-Annessi I, II u III skond il-limiti taż-żmien mogħtija fihom.
L-informazzjoni għandha tkun ipprovduta għal kull waħda mill-ħsad u għal kull grupp tal-varjetajiet.
Artikolu 2
L-Istati Membri għandhom jieħdu l-miżuri meħtieġa sabiex jassiguraw li l-operaturi ekonomiċi kkonċernati jipprovduhom bl-informazzjoni meħtieġa fi ħdan il-limiti taż-żmien relevanti.
Artikolu 3
L-informazzjoni dwar il-ħażniet miżmuma mill-intrapriżi ta’ l-ewwel proċessar għandhom ikunu kkommunikati b’konformità ma’ l-Anness III.
Artikolu 4
Ir-Regolament (KE) Nru 2636/1999 huwa mħassar.
Ir-referenzi għar-Regolament imħassar għandhom jinftiehmu bħala referenzi għal dan ir-Regolament u għandhom jinqraw skond it-tabella tal-korrelazzjoni fl-Anness V.
Artikolu 5
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta’ Marzu 2004.